Medzi ďalšie oblasti, ktoré majú organizácie v úmysle posilniť, patrí stanovenie noriem upravujúcich riadenie partnerstiev, posúdenie potrieb, riadenie programov a rozvoj miestneho dobrovoľníctva. Projekty, ktorými sa rozvíjajú zručnosti a schopnosti organizácií so sídlom v krajinách mimo EÚ, sú takisto zamerané na budovanie partnerstiev a vytváranie spojenectiev. Partneri môžu na základe vybudovania blízkych partnerstiev počas projektov začať nové spoločné projekty v rámci iniciatívy Dobrovoľníci pomoci EÚ, a to najmä činnosti v oblasti vysielania. Budú konať ako vyslanci v rámci svojich príslušných sietí a pomôžu zlepšiť najlepšie postupy podľa noriem EÚ.

V máji 2016 bola podpísaná zmluva na poskytovanie odbornej prípravy pre záujemcov o dobrovoľnícku pomoc EÚ s konzorciom, ktoré tvoria spoločnosti ICF Consulting Services Ltd (ICF), MDF Training and Consultancy BV (MDF) a Punto.sud, Gesellschaft fur Organisation, Planung und Ausbildung mbH Consulting (GOPA), B&S Europe, Rakúske študijné centrum pre oblasť mieru a riešenia konfliktov (Austrian Study Centre for Peace and Conflict Resolution – ASPR) a Scuola Superiore Sant’Anna (SSSUP). V meste Pisa bolo v októbri a novembri/decembri 2016 vyškolených 97 záujemcov o dobrovoľnícku činnosť v štyroch skupinách. Počet vyškolených záujemcov o dobrovoľnícku činnosť bol vyšší ako plánovaný počet tých, ktorí budú vysielaní, aby bolo možné nahradiť uchádzačov, ktorí sa v priebehu prípravy rozhodnú odstúpiť alebo budú na základe hodnotenia v rámci odbornej prípravy považovaní za nevhodných na vysielanie, a zabezpečiť tak úspešné a včasné zavedenie projektov vyslania.

Program odbornej prípravy dobrovoľníkov pomoci EÚ je založený na rámci spôsobilostí, ktorý je stanovený v delegovanom nariadení (EÚ) č. 1398/2014. Uvedený program spočíva v prístupe k vzdelávaniu, ktorý kombinuje:

·20 hodín úvodu formou e-learningu,

·9 až 12 dní povinných a voliteľných modulov formou výuky v triede,

·cvičenia na základe scenára v teréne.

Odborná príprava zahŕňala povinné moduly 1 – 7, ako aj voliteľné moduly 8, 9 a 12. Spätná väzba od školených dobrovoľníkov bola veľmi pozitívna s dosiahnutým skóre hodnotenia 8,5 z 10. Podrobnejšia spätná väzba, ktorú poskytli dobrovoľníci a školitelia na každý modul odbornej prípravy, umožní ďalšie prepracovanie niektorých modulov s cieľom neprestajne zlepšovať túto dôležitú súčasť iniciatívy Dobrovoľníci pomoci EÚ.

6.Podporné opatrenia

Pridelená suma v roku 2016 na podporné opatrenia zamerané na informovanie a zvyšovanie povedomia medzi potenciálnymi príjemcami a realizáciu platformy dobrovoľníkov pomoci EÚ predstavovala 417 015 EUR.

Príslušní účastníci boli prostredníctvom týchto činností informovaní o možnostiach zapojenia sa do tejto iniciatívy; ďalej sa rozvíjala platforma a databáza iniciatívy, online programy dobrovoľníctva a sieť partnerov/dobrovoľníkov pre iniciatívu Dobrovoľníci pomoci EÚ.

Komisia pokračovala v získavaní podnetov týkajúcich sa iniciatívy od zainteresovaných strán: v januári 2016 napríklad usporiadala diskusiu za okrúhlym stolom o postupe podávania žiadostí. Zapojené organizácie poskytli spätnú väzbu o problémoch, s ktorými sa stretli pri podávaní žiadosti o certifikáciu alebo predkladaní návrhov na vysielanie, budovanie kapacít a technickú pomoc. Boli predložené návrhy na možné riešenia a zlepšenia, ktoré by viedli k plynulej a efektívnej účasti.

Komisia okrem toho zorganizovala informačné podujatia pre organizácie o možnostiach financovania dostupného v rámci iniciatívy Dobrovoľníci pomoci EÚ. V dňoch 5. apríla a 1. júna 2016 sa v priestoroch GR ECHO uskutočnili dve informačné podujatia venované výzvam na predkladanie návrhov na vysielanie a certifikácii pre vysielajúce a hostiteľské organizácie a budovaniu kapacít a technickej pomoci. Obidve podujatia boli vysielané cez internet, čím umožnili neprítomným organizáciám sledovať prezentácie na diaľku a klásť otázky.